runetrust/blame-folketinget-dk huggingface dataset:
Pelle Dragsted (EL), 2025-01-07:
Som sagt synes jeg, at det er dejligt.
Jeg benytter mig da også selv af de fradrag eller har i hvert fald gjort det.
Så det er da dejligt, når de er der.
Det er bare ikke en særlig social måde at anvende vores fælles midler på.
For som ordføreren er inde på, hvis man ikke har særlig mange penge, har man slet ikke råd til at få foretaget de her ydelser, og tallene taler deres fuldstændig tydelige sprog.
Det er mennesker med høje indkomster, det er mennesker i rige dele af landet og i rigere kvarterer, og det er mennesker med længere uddannelser, som gør brug af de her fradrag, imens dem, der ikke gør brug af dem, er mennesker med lave indkomster, typisk folk, der bor til leje.
Det er bare sådan en generel trend herinde.
Der er en tendens til at føre en politik, der ofte er meget fokuseret på dem, der bor i ejerbolig, mens man nærmest sådan glemmer den anden halvdel af befolkningen, der bor til leje.
Der tager jeg mig bare den frihed fra Enhedslistens side gerne også at ville repræsentere den halvdel af danskerne, der bor til leje.
Anders Kronborg (S), 2025-01-07:
Jo, og det er jo helt fair, at der er forskellige nuancer og forskellige synspunkter
Det anerkender jeg fuldt ud.
Men der er jo også nogle, der har brugt nogle af deres mange penge, hvis man skal bruge Enhedslistens termer, på f.eks. at få sat solceller op på deres tage og installere husstandsvindmøller i deres baghaver.
Der er der jo også reparationer, der gør sig gældende, og det er jo også noget af den grønne omstilling, som jeg også hører i andre sammenhænge at Enhedslisten plæderer og taler for.
Det er jo også nogle af de elementer, som man kan gå ind og trække fra her.
Anerkender ordføreren ikke, at det faktisk er til gavn for os alle sammen, at der bliver gjort mere, også for den enkelte, uanset om man har mange eller få penge, i forhold til klimaet?
Pelle Dragsted (EL), 2025-01-07:
Jeg synes, at det er langt bedre, at der er tale om et grønt håndværkerfradrag.
Jeg tror faktisk, at dengang det blev ændret til det grønne, var Enhedslisten måske endda med.
Det var så under lidt andre konjunkturer.
Så det ville være bedre end et generelt håndværkerfradrag.
Når vi snakker servicefradraget, har det jo på den anden side ikke nogen grøn vinkel.
Så vidt jeg husker, er det det, man har udvidet til det største beløb, men ordføreren kan ikke nå at svare på, hvordan det er fornuftigt.
Men det må vi tage ved en anden lejlighed.
Peter Kofod (DF), 2025-01-07:
Det er jo på mange måder et lidt specielt lovforslag, vi behandler her, fordi det kombinerer så mange forskellige aftaler.
Og nogle af dem er vi med i, noget af det er vi ikke med i, og noget af det er vi trådt ud af.
Så det er jo lidt en blandet landhandel.
Hvis vi starter med finanslovsinitiativerne, hvor vi jo ikke er med i aftalen for finansloven for i år, så synes vi, det er rigtig godt, at man lægger op til at fritage unge under 18 år for at betale arbejdsmarkedsbidraget.
Så det element kan vi sagtens bakke op om.
En del af det har vi egentlig selv bygget ind i vores 2030-plan, så det siger sig selv, at det kan vi selvfølgelig også godt bakke op om.
Så er der den lidt specielle ting, som handler om boligbeskatning.
For Dansk Folkeparti var jo oprindelig med i den aftale, der er om boligbeskatning.
Den er vi så trådt ud af.
Og nu sad jeg ikke i Folketinget i det år, hvor man lavede ændringen, som forslaget her vedrører, men jeg tror ikke, jeg fornærmer nogen eller fortæller en forkert historie ved at sige, at Dansk Folkeparti i hvert fald har spillet en ret stor rolle i, at de penge, der så ligger nu og fordeles med forslaget, skulle gå til folkepensionisterne.
Derfor kan vi jo bakke op om de initiativer, der er her.
Vi stemmer for lovforslaget, også selv om dele af det kommer fra et forlig, vi engang har været med i, og som vi er trådt ud af.
Men vi synes, pengene i den her sammenhæng bruges ret fornuftigt.
Så det er et ja til lovforslaget.
Tak for ordet.
Samira Nawa (RV), 2025-01-07:
Det her lovforslag har jeg virkelig glædet mig til.
Det er jo rigtigt nok, som flere ordførere har sagt, at det er et bunkebryllup, der består af mange dele, men den del, som jeg især er rigtig glad for, er den, der handler om et reparationsfradrag.
For det, vi gør, er jo, at vi udvider servicefradraget til også at omfatte reparationer af hårde hvidevarer i hjemmet eller i fritidsboligen.
Når jeg er så begejstret for det, er det, fordi det er noget, som jeg selv og Radikale Venstre virkelig har slået på tromme for i en del år, for vi skal være langt bedre til at reparere og ikke bare købe nyt og smide væk, når ting går i stykker.
Det er jo sådan, at Danmark er et de lande, der forbruger allermest på verdensplan, og det er simpelt hen, fordi vi, når noget går i stykker, smider det ud og styrter ud og køber nyt.
Der skal vi være langt bedre til ikke bare at genbruge og genanvende, men også til at reparere de ting, der går i stykker.
I Radikale Venstre kunne vi sådan set godt tænke os, at man også fik udvidet servicefradraget og reparationsfradraget til at omfatte reparationer af elektronik og tekstiler, men lad os da endelig bare starte med de hårde hvidevarer.
Det er jo sådan, at den her del af servicefradraget kun er gældende til den 31. december 2027, så hermed skal der også lyde en opfordring til alle om at få brugt det og få bevist, at det er vejen frem, og at vi simpelt hen også skal kunne forlænge det i finanslove herefter.
Der også andre rigtig gode elementer, så helt generelt støtter vi op om lovforslaget her.
Den del, der handler om fritidsjob og at fritage unge mennesker fra arbejdsmarkedsbidraget, er også en god motivationsfaktor for unge mennesker til at komme ind på arbejdsmarkedet.
Man lærer enormt meget af at tage et fritidsjob.
Man lærer noget ved at være en del af fællesskabet på den arbejdsplads, men man opnår jo også læring om, hvordan man begår sig på arbejdsmarkedet, når man bliver voksen og træder ind på det, jeg skulle til at kalde det rigtige arbejdsmarked, men som i hvert fald er det arbejdsmarked, der også omfatter arbejdsmarkedsbidraget.
Så vil jeg komme hr. Pelle Dragsted i forkøbet og bare lige sætte et par ord på udvidelsen af boligjobordningen, som jo er en del af den finanslov, som Radikale Venstre var med i.
Jeg er sådan set enig i hr. Pelle Dragsteds betragtninger om, at det ikke økonomisk set er den bedste måde at gå til tingene på, heller ikke set i lyset af den arbejdskraftmangel, som vi har.
Det, som vi i Radikale Venstre glæder os ved, er jo, at det har fået det her grønne islæt, og en af de ting, som vi selv bragte med til bordet, er, at den grønne istandsættelse også omfatter afmontering af eksisterende brændeovne og pejseindsatser.
Men alt i alt er jeg som skatteordfører begejstret, og vi støtter lovforslaget.
Christina Olumeko (ALT), 2025-01-07:
Det forslag, vi behandler her i dag, består af en række forskellige lovændringer på skatteområdet.
Alternativet er med i de fleste aftaler, der udmøntes med lovforslaget, og derfor stemmer vi også for lovforslaget.
Jeg vil ikke gå ned i hver enkelt ændring her.
Jeg synes, at flere af de andre ordførere har gennemgået lovforslaget i dybden.
I stedet for vil jeg bare fremhæve to ting.
Det første, jeg gerne vil fremhæve, er lovændringen, der udvider servicefradraget til også at gælde reparation af hårde hvidevarer.
Med det nye fradrag til reparationer bliver det endelig en smule billigere at reparere sin vaskemaskine eller sit køleskab i stedet for at købe et nyt.
Midt i en klimakrise skal vi forbruge mindre, og vi skal passe bedre på det, vi allerede har.
Derfor er det utrolig vigtigt og godt, at vi nu gør det lidt billigere at reparere.
I Alternativet glæder vi os til at følge implementeringen af reparationsfradraget, og vores ambition er, at det skal videreudvikles, ligesom fru Samira Nawa sagde.
Det skal gælde flere produkter, elektronik og tøj, og vi håber også, at fradraget kan blive større og højere.
Vores skatte- og afgiftssystem skal i langt højere grad end i dag understøtte det bæredygtige samfund.
Så vil jeg også gerne fremhæve det grønne håndværkerfradrag.
Alternativet var med til at indføre det i sin tid, men vi er ikke med i finansloven for 2025, som genindfører det.
I finanslovsforhandlingerne bad vi om, at håndværkerfradraget skal evalueres med henblik på at undersøge, om fradraget har en klimaeffekt, og i så fald hvilken klimaeffekt fradraget har, for det er nemlig ikke noget, vi rigtig ved noget om.
Det er desværre ikke med i den endelige finanslovsaftale, at ordningen skal evalueres, men jeg håber, at aftalepartierne selv vil tage initiativ til det, særlig nu, hvor fradraget rent faktisk har et grønt sigte.
Vi har brug for at vide mere om, hvordan vores fradragssystem kan bruges i bæredygtig skattepolitik.
Tak for ordet.
Pelle Dragsted (EL), 2025-01-07:
Den konservative ordfører skal da også lige have lov til at forholde sig til skyggesiderne ved det her håndværkerfradrag.
Det er jo altid dejligt med en skattelettelse; det kan vi alle sammen godt lide, men det er en meget uklog måde at tilrettelægge den her skattepolitik på, for vi ved jo, at håndværkerfradraget vil øge efterspørgslen efter arbejdskraft, særlig f.eks. inden for byggeriet, hvor der er stor mangel på arbejdskraft i forvejen.
Hvad betyder det?
Er det en klog disposition at puste til efterspørgslen efter arbejdskraft, særlig i byggeriet, i en situation, hvor der er mangel på arbejdskraft, og ender det ikke bare med at blive dyrere for os alle sammen?
Frederik Bloch Münster (KF), 2025-01-07:
Tak, formand.
Dette lovforslag må siges at være noget af et bunkebryllup, men mest af alt er der jo gode ting i det.
Det er ingen hemmelighed, at vi fra Konservatives side ønsker at sænke skatten på arbejde, og derfor er det godt, at man med dette lovforslag fjerner AM-bidraget for unge under 18 år.
At have et arbejde som ung giver karakter og forstand på penges værdi og giver det unge menneske vished om, at man kan udfylde en rolle i en enhed, og at man gennem sin rolle styrker helheden, om det så er i ens lokale supermarked eller på et cykelværksted, at man udfylder den rolle.
Vi finder det fornuftigt, at man viderefører og udvider servicefradraget – vi synes jo selv, det var en stor konservativ sejr, da vi for lidt over et år siden fik udvidet det, også i forbindelse med finansloven for 2024 – og så er vi også tilfredse med, at paletten for, hvad fradraget kan bruges til, forbliver bred.
Vi var jo af mange gode grunde ikke med i finanslovsaftalen, men dette isolerede element finder vi godt.
På samme vis foreslås det jo så også, at udgifterne, som institutionerne skal dække i forbindelse med deres kostafdelinger, er skattefrie for eleverne, og det synes vi jo egentlig også er en god idé.
Vi bakker også op om det her med at hæve den grønne check med 125 kr., om end vi jo håber at kunne finde en endnu bedre måde at bruge pengene på fremadrettet for at afhjælpe forholdene for de danske folkepensionister.
Tak – vi kan støtte forslaget.
Pelle Dragsted (EL), 2025-01-07:
Tak for det, og tak for talen.
Jeg vil ikke spørge til den sociale balance den her gang, for den går Venstre jo generelt ikke helt så meget op i.
Så mit spørgsmål går mere på det økonomisk ansvarlige i den her aftale.
Vi ved, at vi står i en situation, hvor der er mangel på arbejdskraft – noget, som ordførerens parti ofte selv har været ude med krabasken i forhold til, hvor man kræver flere såkaldte reformer og en senere pensionsalder, og hvad der nu skal til.
Men det her forslag øger jo efterspørgslen på arbejdskraft.
Det er jo også derfor, du ikke kan opdrive en økonom i det her land, som synes, det er en god idé at genindføre håndværkerfradraget.
Så hvorfor er det, at Venstre pludselig vil agere så økonomisk uansvarligt?
Preben Bang Henriksen (V), 2025-01-07:
Jeg kan måske lige starte med at korrigere det, der er blevet sagt, bl.a. det om Venstre i relation til det socialt ansvarlige i det her.
I forbindelse med spørgsmålet til den tidligere ordfører var man bl.a. inde på at sammenligne det med lejere.
Jeg er nødt til at sige, at lejere altså også kan anvende de her regler.
Det er ikke sikkert, at det sker i samme omfang – det gør det ikke – men det er altså ikke sådan, at vi skrotter de folk, der bor til leje, hvis de i øvrigt opfylder betingelserne for den her type fradrag.
Og så til det centrale i spørgsmålet: Er der ikke så høj beskæftigelse i Danmark, at det her burde være overflødigt?
Dertil er der at sige, at hr. Pelle Dragsted jo har ret i det, han siger omkring beskæftigelsens omfang, men samtidig må jeg sige, at der også er andre hensyn, der drives af det her.
Jeg nævnte før de energimæssige synspunkter og de energimæssige formål.
Pelle Dragsted (EL), 2025-01-07:
Det er også omdiskuteret, hvor meget det virker i forhold til sort arbejde.
Og det er også omdiskuteret, hvor stor en dødvægt der er, altså om de her grønne initiativer og nye vinduer, og hvad det nu var, ville være blevet gennemført alligevel.
Økonomer vurderer, at der er et betydeligt dødvægtstab, og det er jo så penge lige ud ad vinduet.
Preben Bang Henriksen (V), 2025-01-07:
Der er jo ikke andet at sige til det end det, jeg sagde før, nemlig at hr. Pelle Dragsted jo ville have ret, hvis det var det eneste hensyn, der var at tage, altså hensynet til beskæftigelsen her i landet og spørgsmålet om, hvorvidt virksomhederne havde arbejde.
Det har jo faktisk – engang – været baggrunden for, at man gennemførte det.
Men som jeg lige har nævnt, er der altså også andre hensyn, som i det her tilfælde har vejet tungere.
Mads Olsen (SF), 2025-01-07:
Tak for ordet.
Jeg er her i dag som suppleant for Sigurd Agersnap, som ikke kunne være her.
Men vi behandler i dag et lovforslag, som indeholder fire forskellige ændringer på skatteområdet, og som lidt er en rodebutik, som andre også været inde på.
Vi er i SF positive over for lovforslaget og dets forskellige elementer.
For det første synes vi, at det er fornuftigt, at unge fritages fra arbejdsmarkedsbidraget.
Det skaber en større tilskyndelse for flere unge til at få et fritidsjob, og det er ofte godt for den enkeltes udvikling.
Samtidig handler det også om retfærdighed.
Mindreårige får ikke støtte fra staten, når de er arbejdsløse, og har allerede en lavere løn.
Forslaget er en del af aftalen om flere unge i fritidsjob, som SF også er en del af.
For det andet er vi rigtig glade for at udmønte en del af finansloven, som SF også er en del af.
Det er ikke SF, som har arbejdet for, at håndværkerfradraget og servicefradraget blev en del af finansloven.
Vi mener grundlæggende, at pengene kunne have været brugt bedre, men vi er glade for, at ordningerne har fået et grønt islæt, i og med at de giver fradrag for grøn istandsættelse hjemme, ligesom for energibesparende forbedringer, energiforsyning, klimasikring osv.
Tilsvarende støtter vi, at servicefradraget udvides til også at omfatte vedligehold af hvidevarer.
For det tredje støtter vi, at skattereglerne i forhold til fgu bliver mere rimelige.
Der har været en uklarhed i loven om, at fgu-elever kunne blive skattepligtige af udgifter afholdt af fgu-institutionen eller af kostophold.
Det får vi nu ryddet op i.
For det fjerde støtter SF forhøjelsen af den grønne check til pensionister for at sikre, at de kan dække basale behov.
Med de ord kan jeg meddele, at SF bakker op om lovforslaget.
Tak for ordet.
Anders Kronborg (S), 2025-01-07:
Først og fremmest tak for en rigtig fin tale.
Jeg bemærker sådan helt stilfærdigt, at SF jo også denne gang bakker op om skattelettelser, selv om SF kører store kampagner med, at de hellere vil have velfærd frem for skattelettelser.
Mads Olsen (SF), 2025-01-07:
Jeg synes, der er stor forskel på de skattelettelser, regeringen er kommet med.
Der er jo både skattelettelser til milliardærer, de folk, der tjener allerflest penge i vores samfund, virksomhedsarvinger osv.
Dem er vi ikke fan af.
Det mener vi er totalt socialt skævt.
Men det her med at fritage unge fra arbejdsmarkedsbidraget kan vi egentlig godt se det fornuftige i, i og med at mindreårige jo ikke får støtte fra staten, når de er arbejdsløse, og allerede har en lavere løn.
Derfor er det en helt anden situation, end når vi diskuterer, om vi f.eks. skal have en lavere sats for virksomhedsarvinger, og om vi skal give skattelettelser til direktørerne i Nordsjælland.
Det synes vi er noget helt andet end at fjerne am-bidraget for unge under 18 år.
Anders Kronborg (S), 2025-01-07:
Men kunne vi så ikke snart få et klart svar fra SF på, hvilke skattelettelser man vil rulle tilbage?
For jeg synes, at det bliver sådan lidt frem og tilbage og feel good-agtigt.
SF står den ene dag og bejler til at komme i regering, og den anden dag kritiserer de stort set alt det, regeringen har lavet.
Det er jo rigtigt nok, at der er blevet brugt 700 mio. kr. samlet set til at hæve topskattegrænsen.
Men kunne ordføreren ikke redegøre for, hvilke skattelettelser SF gør krav på skal rulles tilbage, hvis SF skal i regering?
Søren Egge Rasmussen (EL), 2025-01-07:
Det, jeg agiterede for, var ikke at acceptere det, når nogle politikere forsøger at afspore en seriøs debat, og det er det, Danmarksdemokraterne forsøger her ved at snakke om et eller andet problem.
Det kan godt være, at problemet er stort i Hedensted Kommune, men så må ordføreren tage hjem og løse det problem i sit byråd, for hvis det virkelig er så stort et problem i Hedensted, jamen så er opgaven da ligefor med det dobbeltmandat, som ordføreren har.
Men det, vi diskuterer i dag her, er sådan set en sag om at stramme op i forhold til de kæmpe gyllebeholdere, som ligger rundtomkring, hvor der er en risiko for, at nogle af dem kollapser.
Og nu har den nye landbrugsminister, trepartsministeren, kommet med et forslag til, hvordan der strammes op, og det synes jeg er en rigtig god vinkel, og så skal vi ikke afspore debatten ved at snakke om en eller anden håndtering af noget husspildevand.
Det er en afsporing af debatten, og det er det, jeg ikke gider at snakke om.
Jeg gider sådan set godt at snakke om al mulig miljøpolitik, men jeg gider ikke acceptere det, når politikere forsøger at afspore en god debat.
Steffen W. Frølund (LA), 2025-01-07:
Tak for det, formand.
Det allerbedste ved dette lovforslag er, at god LA-politik om at fjerne AM-bidraget for unge nu indføres.
Det at få muligheden for at bidrage på arbejdsmarkedet er noget af det mest værdifulde, vi kan give til vores unge.
Selvfølgelig skal vi som samfund tilskynde det.
Der er også andre elementer i lovforslaget.
Grundlæggende er de her fradrag en stor indrømmelse af, at vores skattetryk er alt for højt.
Det er så højt, at skattekilen er et problem, når private efter at være blevet brandbeskattet af deres egen indkomst ønsker at bruge deres resterende penge på ydelser til privaten, for så er priserne på disse ydelser så høje – for at udbyderne selv kan få smør på brødet, efter deres egen skat skal betales – at det bliver uoverskuelig dyrt for langt de fleste.
Så må man herinde opfinde et fradrag, så man ikke helt ødelægger samarbejdet private imellem.
Det er symptombehandling, og kuren er meget lavere skat, altså en fjernelse af den meget stejle skattekile, vi har i Danmark.
Så er det ikke vores kop te med en grøn ekstracheck, men det har vi accepteret, imod at vi finder en permanent bedre udmøntningen af disse 125 mio. kr. årligt fremover.
Samlet set stemmer Liberal Alliance for.
Mohammad Rona (M), 2025-01-07:
Tak for det, og tak for en fin debat.
Jeg tænker heller ikke, at jeg vil gennemgå alle elementer, men der er i hvert fald tre elementer i lovforslaget, som jeg synes er ret spændende.
Det er først og fremmest det første element omkring de unges fritagelse for arbejdsmarkedsbidrag, genindførelse af fradrag for grøn istandsættelse i boligjobordningen, udvidelse af servicefradraget og så til sidst en forhøjelse af grøn check for pensionister for indkomståret 2024.
Jeg synes, det er vigtigt, at unge fra tidlig hånd skal lære at gå på arbejde og få en vis arbejdsglæde med sig selv, men også i forhold til det voksne liv.
Vi foreslår at fritage unge for arbejdsmarkedsbidrag til og med, det år de fylder 17.
Det skal jo ikke ses, som at de unge ikke skal bidrage, men det her er en investering for de unges fremtid.
Det her er også med til at give dem flere penge mellem hænderne; det øger deres incitament til at tage deltidsarbejde, opbygge tillid og erhvervserfaring.
Ud over det genindfører vi også fradraget for grøn istandsættelse i boligjobordningen, som gør det lettere og mere attraktivt for boligejere at investere i energiforbedringer.
Ud over det udvider vi også servicefradraget, så endnu flere ydelser omfattes.
Det her er også med til at styrke beskæftigelsen.
Nu hørte vi lige før, at vi jo mangler håndværkere derude, så det er klart; det er noget af det, vi sådan set også kan være opmærksomme på.
Endelig vil fremhæve den forhøjelse, der er i forhold til grøn check for pensionister.
I en tid med stigende leveomkostninger er det sådan set også afgørende for, at vi kan støtte de mest sårbare grupper i vores samfund.
En højere grøn check er konkret og har direkte bidraget til at lindre presset på pensionisternes økonomi og sikret en mere retfærdig fordeling af byrderne.
Alt i alt er vi meget tilfredse med L 117.
Henrik Frandsen (M), 2025-01-07:
Tak for ordet, formand.
Lovforslaget, som vi behandler her, har til formål at ændre og forbedre kontrollen af beholdere til opbevaring af flydende husdyrgødning – det er det, vi i daglig tale dér, hvor jeg kommer fra, kalder for gylle – og ensilagesaft.
Lovforslaget betyder ganske enkelt, at beholderkontrollen, som vi kender den i dag, i fremtiden skal udføres af akkrediterede virksomheder og ikke, som det er i dag, hvor det er en autoriseret person, der udfører kontrollen.
Det er en kvalitetsforbedring, der klart er påkrævet, da stikprøvekontroller af de autoriserede kontrollanters hidtil udførte kontroller nemlig viser, at der siden 2013 er konstateret fejl i et sted mellem 52 pct. og 89 pct. af de udførte stikprøvekontroller.
Stikprøvekontrollerne viser også, at der er betydelige og grove fejl i 23-43 pct. af de udførte stikprøvekontroller.
Det er store tal.
En grundig og korrekt kontrol af beholdere er vigtig, da det er med til at forebygge uheld og forebygge mulige udsivninger af gylle eller ensilagesaft i nærmiljøet, og det er også med til at forebygge, at der, i værste tilfælde, kan ske egentlige kollaps af gyllebeholdere.
Dette er vigtigt, da både gylle og ensilagesaft kan forårsage endog store skader på vandmiljøet og på vores grundvand.
Alt i alt er det et fornuftigt forslag, som har til formål at sikre vores fælles miljø, og Moderaterne kan derfor med glæde støtte lovforslaget.
Tak for ordet.
Linea Søgaard-Lidell (V), 2025-01-07:
Tak for ordet.
Jeg er her i stedet for vores erhvervsordfører, som er optaget af et andet møde.
I Venstre ser vi med stor velvilje på det fremsatte lovforslag.
Vi har modtaget beretninger om flere tilfælde, hvor besætningsmedlemmer har oplevet chikane, og vi er også blevet gjort bekendt med alvorlige sager.
Når man arbejder på en overfart, er det afgørende, at hele besætningen kan stole på hinanden.
Det kræver et stærkt sammenhold og tillid at være på havet.
Derfor glæder det mig, at vi med det her lovforslag styrker sikkerheden og trygheden for alle om bord.
Med lovforslaget indfører vi en vigtig mulighed for domstolene for at fratage personer, der tidligere er dømt for alvorlig vold og seksualforbrydelser, retten til at arbejde på danske skibe.
Det er et væsentligt skridt for at beskytte både besætning og passagerer.
Samtidig fjerner vi unødige bureaukratiske barrierer for de danskere, der har gennemført en uddannelse som sønavigatør.
Det skal være lettere for dem at videreuddanne sig uden at møde unødvendig modstand fra systemet.
Det er noget, som vi kan være stolte af.
Derfor støtter vi i Venstre lovforslaget.
Tak for ordet.